至睦州泊新安江口
作者：張伯玉
朝代：宋

paragraphs: 前歲過此州，手持七閩節。
雖遠更憚勞，攬轡遲明發。
回瞻七里灘，何日榜舟歇。
幸得滿三年，解符下甌粵。
却到新安江，依然舊澄澈。
斂巾照江水，無白可添髮。
州人多故吏，羅立皆磬折。
問我此去心，復有何施設。
興言顧諸老，謝爾相慰說。
此度歸來心，可共嚴陵說。